
	EUROPOS BENDRIJŲ KOMISIJA


Briuselis, 13.10.2009

KOM(2009) 522 galutinis
 
Pasiūlymas

TARYBOS SPRENDIMAS

leisti Švedijos Karalystei ir Jungtinei Didžiosios Britanijos ir Šiaurės Airijos Karalystei taikyti priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 167 straipsnio 
AIŠKINAMASIS MEMORANDUMAS

1.
Pasiūlymo aplinkybės

Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo šios direktyvos nuostatų, kad būtų supaprastinta pridėtinės vertės mokesčio (PVM) surinkimo procedūra arba užkirstas kelias tam tikrų formų mokesčių slėpimui ar vengimui.

2007 m. sausio 30 d. Tarybos sprendimu 2007/133/EB (OL L 57, 2007 2 24, p. 12) Švedijos Karalystei (toliau – Švedija) ir Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) specialią priemonę, kuria nukrypstama nuo PVM direktyvos 167 straipsnio, leista taikyti iki 2009 m. gruodžio 31 d.

Šiuo leidimu šioms valstybėms narėms sudaroma galimybė apmokestinamiesiems asmenims, kurių metinė apyvarta Švedijoje neviršija 3 000 000 SEK ir Jungtinėje Karalystėje – 1 350 000 GPB, atidėti PVM atskaitos teisę iki tol, kol PVM bus sumokėtas prekių tiekėjui ar paslaugų teikėjui, ir taikyti neprivalomą sistemą (t. y. pinigų apskaitos sistemą), pagal kurią, kaip išdėstyta PVM direktyvos 66 straipsnio b dalyje, pardavimo sandorių PVM atskaitomas gavus apmokėjimą.

2009 m. kovo 3 d. Komisijos Generaliniame sekretoriate užregistruotu raštu Švedija paprašė leidimo pratęsti šios priemonės taikymo laikotarpį. 2009 m. sausio 15 d. Komisijos Generaliniame sekretoriate užregistruotu raštu Jungtinė Karalystė paprašė leidimo pratęsti šios priemonės taikymo laikotarpį ir viršutinę metinės apyvartos ribą, iki kurios galima taikyti šią sistemą, padidinti iki 1 500 000 GBP. Jungtinė Karalystė nurodė, kad padidinus viršutinę apyvartos ribą bus galima išlaikyti apytikslę sąsają su 2 000 000 EUR riba, nustatyta labai mažoms įmonėms, atsižvelgiant į dabartinį svaro sterlingų ir euro kursą, ir bus sudaryta galimybė šią sistemą taikyti papildomai 6 800 įmonių.

Vadovaudamasi PVM direktyvos 395 straipsnio 2 dalimi, 2009 m. liepos 9 d. raštais Komisija informavo kitas valstybes nares apie Švedijos ir Jungtinės Karalystės prašymus, o 2009 m. liepos 13 d. raštais pranešė Švedijai ir Jungtinei Karalystei, kad turi visą informaciją, kuri, Komisijos nuomone, yra būtina jų prašymams įvertinti.

Pinigų apskaitos sistema yra neprivaloma supaprastinto apmokestinimo sistema, taikoma mažoms įmonėms, kurioms mokesčio lengvata netaikoma. Pagal šią sistemą tokie apmokestinamieji asmenys gali taikyti paprastą taisyklę, pagrįstą pirkimo išlaidų ir pardavimo sandorių apmokėjimo data, pagal kurią nustatoma, kada jie privalo atitinkamai atskaityti PVM ir jį sumokėti į valstybės iždą. Todėl ši supaprastinimo priemonė visų pirma skirta įmonėms, kurioms, taikant įprastas taisykles, sudėtinga nustatyti, kada jos privalo atskaityti pirkimo ir pardavimo sandorių PVM, ir kurios apskaitoje netaiko kaupimo principo. Be to, taikant šią sistemą sudaromos palankesnės finansinės sąlygos, visų pirma toms įmonėms, kurių išlaidos iš esmės neapmokestinamos PVM (pavyzdžiui, darbo užmokestis) arba patiriamos dėl to, kad jų klientai vėluoja sumokėti dideles sumas, kurių įmonės negali perkelti tiekėjams. 

Pažymėtina, kad Komisija į 2009 m. sausio 28 d. Direktyvos, iš dalies keičiančios Direktyvos 2006/112/EB nuostatas dėl sąskaitų faktūrų išrašymo taisyklių, pasiūlymą (COM(2009) 21 galutinis), įtraukė nuostatas, kuriomis visoms valstybėms narėms sudaroma galimybė apmokestinamiesiems asmenims, kurių metinė apyvarta neviršija viršutinės apyvartos ribos, kurią valstybės narės gali nustatyti iki 2 000 000 EUR (pagal 2003 m. gegužės 6 d. Komisijos rekomendaciją 2003/361/EB (OL L 124, 2003 5 20, p. 36) labai mažoms įmonėms nustatyta riba), ir kurie taiko neprivalomą sistemą, pagal kurią prievolė atskaityti pardavimo sandorių PVM atsiranda tik gavus apmokėjimą, PVM atskaitos teisę atidėti iki tol, kol PVM sumokamas prekių tiekėjams ar paslaugų teikėjams.

Remdamasi PVM direktyvos 395 straipsnio nuostatomis ir Švedijos ir Jungtinės Karalystės pateiktais argumentais, Komisija mano, kad prašoma nukrypti leidžianti nuostata atitinka šiame straipsnyje nustatytas sąlygas, visų pirma taikyti neprivalomą pinigų apskaitos sistemą, ir sudaro galimybę supaprastinti mokesčio surinkimą labai mažoms įmonėms. Be to, atsižvelgdama į pirmiau nurodytas aplinkybes, Komisija neprieštarauja šiam prašymui ir mano, kad Tarybai būtina pateikti atitinkamą pasiūlymą. Visų pirma, pritaikius PVM direktyvos 399 ir 400 straipsniuose išdėstytas kurso perskaičiavimo taisykles, viršutinės pinigų apskaitos sistemos metinės apyvartos ribos yra žemesnės už direktyvoje siūlomą ribą.

Vis dėlto, Komisijos nuomone, turėtų būti nustatytas ribotas šios nukrypti leidžiančios nuostatos taikymo laikotarpis, kad, remiantis atitinkama šių valstybių narių pateikiama informacija, būtų galima reguliariai įvertinti, ar tebėra ją pagrindžiančių teisinių ar faktinių priežasčių. Bet kuriuo atveju Komisija mano, kad ši nukrypti leidžianti nuostata turėtų nustoti galioti pradėjus taikyti Komisijos siūlomas darniąsias šios konkrečios sistemos taisykles.

2.
Konsultacijos su suinteresuotosiomis šalimis ir poveikio vertinimas
Sprendimo pasiūlymu sudaroma galimybė toliau taikyti neprivalomą pinigų apskaitos sistemą, kuria siekiama supaprastinti PVM taisyklių taikymo tvarką labai mažoms įmonėms, kartu sudarant palankesnes finansines sąlygas. Todėl leidus taikyti nukrypti leidžiančią nuostatą, labai mažoms įmonėms bus daromas teigiamas poveikis. Nepriklausomo tyrimo neprireikė, nereikėjo konsultacijų su suinteresuotosiomis šalimis ir šio sprendimo poveikio vertinimo. Bet kuriuo atveju poveikis bus ribotas dėl ribotos nukrypti leidžiančios nuostatos taikymo srities ir trukmės.

3.
Teisiniai pasiūlymo aspektai
Siūlomu sprendimu siekiama sudaryti galimybę Švedijai ir Jungtinei Karalystei toliau taikyti nuo PVM direktyvos 167 straipsnio nukrypti leidžiančią nuostatą ir apmokestinamiesiems asmenims, kurių metinė apyvarta Švedijoje neviršija 3 000 000 SEK ir Jungtinėje Karalystėje – 1 500 000 GPB, atidėti PVM atskaitos teisę iki tol, kol PVM bus sumokėtas prekių tiekėjui arba paslaugų teikėjui, ir taikyti neprivalomą pinigų apskaitos sistemą, pagal kurią, kaip išdėstyta PVM direktyvos 66 straipsnio b dalyje, jų pardavimo sandorių PVM atskaitomas gavus apmokėjimą.

Šio sprendimo teisinis pagrindas yra PVM direktyvos 395 straipsnio nuostatos, priimtos taikant Europos bendrijos steigimo sutarties 93 straipsnį. Remiantis šiomis nuostatomis, valstybė narė, pageidaujanti imtis konkrečių priemonių, kuriomis nukrypstama nuo minėtos direktyvos nuostatų, privalo gauti Tarybos leidimą, kuris suteikiamas Tarybos sprendimu. Kadangi įgyvendinimo priemonė susijusi su apyvartos mokesčių teisės aktų suderinimu, laikomasi subsidiarumo principo.

Pasiūlymas atitinka proporcingumo principą ir juo neviršijama tai, kas būtina supaprastinimo tikslui pasiekti, nes jis taikomas tik nedideliam skaičiui apmokestinamųjų asmenų, galinčių pasirinktinai taikyti šios sistemos taisykles. Todėl šiuo pasiūlymu nuo PVM direktyvos principų nukrypstama labai nedaug ir tinkamu pagrindu.

4.
Poveikis biudžetui
Pasiūlymas neturi poveikio Bendrijos biudžetui.

5.
Papildoma informacija
Pasiūlyme numatyta, kad sprendimo taikymo laikotarpis baigsis savaime tą dieną, kai įsigalios nuostatos dėl darniųjų taisyklių, kuriomis visoms valstybėms narėms bus sudaryta galimybė taikyti šią konkrečią prašomą nukrypti leidžiančią nuostatą.

Pasiūlymas

TARYBOS SPRENDIMAS

leisti Švedijos Karalystei ir Jungtinei Didžiosios Britanijos ir Šiaurės Airijos Karalystei taikyti priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 167 straipsnio 

EUROPOS SĄJUNGOS TARYBA,

atsižvelgdama į Europos bendrijos steigimo sutartį, ypač į jos 93 straipsnį,

atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
, ypač į jos 395 straipsnio 1 dalį,

atsižvelgdama į Komisijos pasiūlymą
,

kadangi:

(1)
Tarybos sprendimu 2007/133/EB
 ir nuo Direktyvos 2006/112/EB 167 straipsnio nukrypti leidžiančia nuostata Švedijos Karalystei (toliau – Švedija) ir Jungtinei Didžiosios Britanijos ir Šiaurės Airijos Karalystei (toliau – Jungtinė Karalystė) leista apmokestinamiesiems asmenims, taikantiems neprivalomą pinigų apskaitos sistemą, pagal kurią, kaip išdėstyta PVM direktyvos 66 straipsnio b dalyje, jų tiekiamų prekių ir teikiamų paslaugų PVM apskaičiuojamas gavus apmokėjimą, atidėti pridėtinės vertės mokesčio (PVM) atskaitos teisę iki tol, kol PVM bus sumokėtas prekių tiekėjui ar paslaugų teikėjui. Kad apmokestinamieji asmenys galėtų taikyti šią sistemą, jų metinė apyvarta neturi viršyti Švedijoje 3 000 000 SEK ir Jungtinėje Karalystėje – 1 350 000 GBP.

(2)
Švedija ir Jungtinė Karalystė raštais paprašė leidimo pratęsti šios specialios nukrypti leidžiančios priemonės taikymo laikotarpį: Komisijos Generalinis sekretoriatas Švedijos raštą užregistravo 2009 m. kovo 3 d. ir Jungtinės Karalystės raštą – 2009 m. sausio 15 d. Pastaroji valstybė narė taip pat paprašė iki 1 500 000 GBP padidinti viršutinę metinės apyvartos ribą, iki kurios galima taikyti šią sistemą.

(3)
Vadovaudamasi Direktyvos 2006/112/EB 395 straipsnio 2 dalimi, 2009 m. liepos 9 d. raštais Komisija informavo kitas valstybes nares apie Švedijos ir Jungtinės Karalystės prašymus, o 2009 m. liepos 13 d. raštais pranešė Švedijai ir Jungtinei Karalystei, kad turi visą informaciją, kuri, Komisijos nuomone, yra būtina jų prašymams įvertinti.

(4)
Pinigų apskaitos sistema yra neprivaloma supaprastinto apmokestinimo sistema, taikoma mažoms įmonėms, kurioms mokesčio lengvata netaikoma. Pagal šią sistemą tokie apmokestinamieji asmenys gali taikyti paprastą taisyklę, pagrįstą pirkimo išlaidų ir pardavimo sandorių apmokėjimo data, pagal kurią nustatoma, kada jie privalo atitinkamai atskaityti PVM ir jį sumokėti į valstybės iždą. Šiems apmokestinamiesiems asmenims ši sistema – tai supaprastinimo priemonė, kuria joms kartu sudaromos palankesnės finansinės sąlygos. 

(5)
2009 m. sausio 28 d. Komisija pateikė direktyvos pasiūlymą, kuriuo iš dalies keičiamos Direktyvos 2006/112/EB nuostatos dėl sąskaitų faktūrų išrašymo taisyklių (COM(2009) 21 galutinis) ir sudaroma galimybė valstybėms narėms apmokestinamųjų asmenų, kurių metinė apyvarta neviršija viršutinės apyvartos ribos, kurią valstybės narės gali nustatyti iki 2 000 000 EUR, ir kurie taiko neprivalomą sistemą, pagal kurią prievolė apskaičiuoti sandorių PVM atsiranda tik gavus apmokėjimą, PVM atskaitos teisę atidėti iki tol, kol PVM sumokamas prekių tiekėjui ar paslaugų teikėjui.

(6)
Prašoma speciali leidžianti nukrypti priemonė neturi poveikio Švedijoje ir Jungtinėje Karalystėje galutiniame suvartojimo etape surenkamai PVM sumai ir Europos bendrijos iš PVM gaunamiems nuosaviems ištekliams,

PRIĖMĖ ŠĮ SPRENDIMĄ:

1 straipsnis

Nukrypstant nuo Direktyvos 2006/112/EB 167 straipsnio, Švedijai ir Jungtinei Karalystei leidžiama atidėti pridėtinės vertės mokesčio atskaitos teisę antroje pastraipoje nurodytiems apmokestinamiesiems asmenims iki tol, kol šis mokestis bus sumokėtas prekių tiekėjui ar paslaugų teikėjui.

Susiję apmokestinamieji asmenys turi taikyti sistemą, pagal kurią prievolė apskaičiuoti jų tiekiamų prekių ir teikiamų paslaugų pridėtinės vertės mokestį atsiranda gavus apmokėjimą. Pagal šią sistemą jų metinė apyvarta neturi viršyti Švedijoje 3 000 000 SEK ir Jungtinėje Karalystėje – 1 500 000 GBP. 

2 straipsnis

Šis sprendimas taikomas nuo 2010 m. sausio 1 d. iki tol, kol įsigalios direktyvos nuostatos, kuriomis valstybėms narėms leidžiama atidėti apmokestinamųjų asmenų, kurių metinė apyvarta neviršija tam tikros ribos ir kurie taiko neprivalomą sistemą, pagal kurią jų tiekiamų prekių ir teikiamų paslaugų pridėtinės vertės mokestis apskaičiuojamas gavus apmokėjimą, pridėtinės vertės mokesčio atskaitos teisę iki tol, kol šis mokestis bus sumokėtas prekių tiekėjui ar paslaugų teikėjui. Bet kuriuo atveju šis sprendimas taikomas ne ilgiau kaip iki 2012 m. gruodžio 31 d.

3 straipsnis

Šis sprendimas skirtas Švedijos Karalystei ir Jungtinei Didžiosios Britanijos ir Šiaurės Airijos Karalystei.

Priimta Briuselyje 


Tarybos vardu


Pirmininkas

